AARHUS: Står du lige og mangler en speciel kageform eller en rulle lagkageplast efter at have set det nyeste afsnit af Den Store Bagedyst? Er du kok og trænger til at få fornyet udstyret? Eller hvad med en citruspresser eller et nyt rivejern?

Chancen for, at du kan få det, du sørger, hos Kunst og Køkkentøj på Åboulevarden, er stor. For butikken har nemlig med egne ord specialiseret sig i gastronomisk grej i hver eneste tænkelige afskygning.

I det ene hjørne står kogebøger fra ind- og udland på rad og række, og til venstre for dem, finder man alle silikoneformerne - og der er mange.

- Det er svært at sætte ord på, hvad der hitter mest, for det er lidt det hele, men vi sælger blandt andet virkelig mange silikoneforme, siger Mette Dahl Ugelvig, der er ansat i butikken.

Kunst og Køkkentøj er nomineret til Byens Bedste i kategorien bedste shopping for herrer, men butikken henvender sig nu til alle, forklarer hun:

- Det er et meget blandet segment, der kommer her. Nogle er private, andre er professionelle, og så kommer der også mange turister.